ใครเป็นเจ้าของ อิมแพ็ค เมืองทองธานี?
ถ้าถามว่าที่ไหนคนกรุงเทพต้องเคยไปสักครั้งหนึ่ง นอกจากพารากอนแล้ว ก็คงจะเป็นที่นี่ อิมแพ็ค เมืองทองธานี เพราะไม่ว่างานอะไรใหญ่ๆ ก็จะมาจัดที่นี่ ทั้งคอนเสิร์ต มอเตอร์โชว์ งานแฟร์ หรือ แม้แต่งานแต่งงาน  เราเคยสงสัยกันไหมว่า สถานที่นี้ ใครเป็นเจ้าของ ลงทุนแมนจะเล่าให้ฟัง
13 ก.พ. 2561

ใครเป็นเจ้าของ อิมแพ็ค เมืองทองธานี? / โดย ลงทุนแมน
ถ้าถามว่าที่ไหนคนกรุงเทพต้องเคยไปสักครั้งหนึ่ง
นอกจากพารากอนแล้ว ก็คงจะเป็นที่นี่
อิมแพ็ค เมืองทองธานี
เพราะไม่ว่างานอะไรใหญ่ๆ ก็จะมาจัดที่นี่
ทั้งคอนเสิร์ต มอเตอร์โชว์ งานแฟร์ หรือ แม้แต่งานแต่งงาน
เราเคยสงสัยกันไหมว่า สถานที่นี้ ใครเป็นเจ้าของ ลงทุนแมนจะเล่าให้ฟัง
อิมแพ็ค เมืองทองธานี (IMPACT Exhibition and Convention Center) ก่อตั้งขึ้นมาเมื่อปี 2539  ตั้งอยู่ภายในพื้นที่ของเมืองทองธานี ในเขตอำเภอปากเกร็ด จังหวัดนนทบุรี  สร้างโดย บริษัท บางกอกแลนด์ จำกัด (มหาชน)
บริษัท บางกอกแลนด์ จำกัด (มหาชน) ประกอบธุรกิจอสังหาริมทรัพย์ โดยมีคุณอนันต์ กาญจนพาสน์ เป็นประธานกรรมการบริษัท (เป็นพี่ชายของคุณคีรี กาญจนพาสน์ ประธานและผู้ถือหุ้นใหญ่ BTS)
ในตอนแรก อิมแพ็ค ภายในเมืองทองธานี นั้นเป็นเพียงแค่ศูนย์กีฬา ที่สร้างขึ้นมาเพื่อสนับสนุนการแข่งขันกีฬาเอเชียนเกมส์ ครั้งที่ 13 ที่จัดขึ้นที่ประเทศไทยเท่านั้น
จุดเปลี่ยนที่ทำให้ อิมแพ็ค กลายเป็นศูนย์การจัดแสดงสินค้าขนาดใหญ่ได้นั้น มาจากความคิดที่จะแข่งขันกับ ไบเทค บางนา ของ คุณพอลล์ กาญจนพาสน์ ลูกชายคนที่ 2 ของคุณอนันต์
ในตอนเริ่มต้นพื้นที่ของ อิมแพ็ค กับ ไบเทค บางนา นั้นมีขนาดเท่าๆ กัน  คุณพอลล์ มองว่ามันไม่เกิดความแตกต่าง เลยตัดสินใจขยายพื้นที่ ทำให้ในภายหลังได้มีการพัฒนาให้กลายเป็นศูนย์แสดงสินค้าและสถานที่จัดคอนเสิร์ต จัดประชุมขนาดใหญ่ เพื่อดึงดูดให้คนเข้าชมงานเพิ่มมากขึ้น
แต่การขยายก็ไม่ได้ง่ายนัก กว่าจะมาเป็น อิมแพ็ค ที่มีพื้นที่มากขนาดนี้ก็ต้องผ่านช่วงวิกฤตมาเหมือนกัน
หลังจากที่สร้าง อิมแพ็ค ได้ไม่นาน ในปี 2540 ก็เกิดวิกฤตต้มยำกุ้งเกิดขึ้น ทำให้บริษัท บางกอกแลนด์ ได้รับผลกระทบอย่างหนักจากวิกฤตการณ์ต้มยำกุ้ง ประสบภาวะเป็นหนี้หนักถึง 52,000 ล้านบาท ทำให้จาก บริษัทที่เป็นอันดับหนึ่งด้านอสังหาริมทรัพย์ของประเทศไทย กลายเป็นบริษัทที่มีหนี้มหาศาลในทันที
บริษัทจึงต้องมีการปรับโครงสร้างหนี้ครั้งใหญ่ ในปี 2542 ด้วยการจัดตั้งบริษัท  อิมแพ็ค เอ็กซิบิชั่น แมเนจเม้นท์ จำกัด โดยบางกอกแลนด์ ถือหุ้น 99.97%
และได้ทำการขายหุ้น อิมแพ็ค 44.97% ให้กับบริษัท Juutland Limited ในปี 2550 เพื่อนำเงินมาใช้ในการเพิ่มสภาพคล่องให้กับบริษัท บางกอกแลนด์
ต่อมาฐานะทางการเงินของ บริษัท บางกอกแลนด์ ค่อยๆ ฟื้นตัว จนทำให้ในปี 2555 ได้ทำการซื้อหุ้นบริษัท อิมแพ็ค คืนทั้งหมด
ต่อมาในปี 2557 บริษัท บางกอกแลนด์ ได้ขายพื้นที่ใน อิมแพ็ค เมืองทอง บางส่วนเข้ากองทรัสต์ (REIT) อิมแพ็คโกรท โดยมีบริษัท เอ็ม อาร์ ไอ จำกัด เป็นบริษัทย่อยของ บริษัท อิมแพ็ค เอ็กซิบิชั่น แมเนจเม้นท์ จำกัด เป็นผู้จัดการกองทรัสต์
ปัจจุบัน อิมแพ็ค เมืองทองธานี  มีพื้นที่มากกว่า 140,000 ตารางเมตร ได้แก่ IMPACT Arena, IMPACT Exhibition Center, IMPACT Forum และ IMPACT Challenger
รายได้ของ อิมแพ็ค เมืองทองธานี ที่อยู่ใน กองทรัสต์ อิมแพ็คโกรท
ปี 2558 รายได้ 1,114 ล้านบาท กำไร 631 ล้านบาท
ปี 2559 รายได้ 2,126 ล้านบาท กำไร 1,192 ล้านบาท
ปี 2560 รายได้ 1,911 ล้านบาท กำไร 998 ล้านบาท
ในตอนนี้ ประเทศไทยนั้นมีศูนย์การประชุมและแสดงสินค้าหลักๆ อยู่ทั้งหมด 9 แห่ง คิดเป็นพื้นที่รวมทั้งหมดเท่ากับ 243,873 ตารางเมตร
อิมแพ็ค เมืองทองธานี เป็นศูนย์การประชุมและแสดงสินค้า อันดับ 1 ของประเทศไทย
เมื่อเทียบสัดส่วนกันแล้วก็จะเห็นได้ว่า อิมแพ็ค เมืองทองธานี มีพื้นที่เป็นสัดส่วนทั้งหมดเกินครึ่งของพื้นที่ทั้งหมด
หากในตอนนี้กลับไปเทียบกับคู่แข่งอย่าง ไบเทค บางนา ที่มีพื้นที่อยู่ 58,359 ตารางเมตร  อิมแพ็ค เมืองทองธานี  นั้นมีพื้นมากกว่า 2 เท่าของ ไบเทค บางนา
ในตอนนี้ ถ้าใครอยากจัดงานคอนเสิร์ต หรือ จัดงานแฟร์ขนาดใหญ่ ก็คงจะคิดถึงอิมแพ็ค เมืองทองธานี ก่อนเป็นที่แรก
ตอนจบดูเหมือนจะสวยหรู แต่ถ้าดูเหตุการณ์ย้อนหลังก็จะพบว่าเรื่องนี้น่าจะเป็นมหากาพย์ของบริษัท บางกอกแลนด์
กว่าจะมาเป็น อิมแพ็ค เมืองทองธานี ในปัจจุบัน บริษัท บางกอกแลนด์ ได้ล้มลุกคลุกคลานมามากมาย แต่ในที่สุดเรื่องนี้ก็สอนเราได้ว่า มันไม่มีอะไรที่แย่ไปตลอด
ถ้าเราตั้งใจทำ หาจุดเด่นของสินค้า ในที่สุดมันก็จะค่อยๆ แก้ปัญหาได้
ถ้าเรามีหนี้สินล้นพ้นตัวในวันนี้.. ให้นึกถึงบางกอกแลนด์ไว้ว่าเขาเคยมีหนี้ตั้ง 52,000 ล้านบาทมาก่อน
ถ้าเรามีจุดเด่นอะไร พยายามเค้นมันออกมา ในที่สุดหนี้ก็คงไม่สำคัญอะไร ตราบใดที่เรายังมีความคิด มีความพยายาม
ถ้าถามว่าอะไรคือทรัพย์สินที่มีมูลค่ามากสุดในโลกที่จะมาปลดหนี้ได้
คำตอบคงไม่ใช่ เงินสด ที่ดิน โรงงาน หรือ เครื่องจักร
ทรัพย์สินที่มีมูลค่ามากที่สุดในโลก ก็คือ สมองมนุษย์..
----------------------
<ad> อิมแพ็ค อารีน่า อยู่ที่เมืองทองธานี แต่ถ้าอยากลงโฆษณา “อิมแพ็ค” คนเป็นแสนคน ให้ลงโฆษณากับลงทุนแมน ติดต่อที่ inbox ลงทุนแมน หรือ 
----------------------
Reference
-
-
-
-
-
-